Efter ni sæsoner udenfor de danske grænser vender den danske forward Patrick Bjorkstrand atter næsten mod Danmark - nærmere bestemt Nordjylland. Den 29-årige forward har skrevet under på en fire-årig kontrakt med Aalborg Pirates. - Med Patrick på holdet får vi en solid forstærkning på en centerposition til den kommende sæson, hvor vi jo også skal spille med i Continental Cup på hjemmebane. Vi får brug for en stærk og bred trup, der kan præstere gennem hele sæsonen, hvor der vil være lidt flere kampe end normalt. Vi får en god arbejdsmand, der også kan bidrage med en del offensivt på isen. Han kommer til at indgå i special teams, hvor han bliver en vigtig del, siger sportschef Ronny Larsen. Patrick Bjorkstrand har været rundt i flere europæiske ligaer, hvor han er noteret for tre sæsoner i KHL, to sæsoner i den finske Liiga, samt et par sæsoner i den Østrig/Italien baserede liga, EBEL. Selv er den 29-årige begejstret over sin nye kontrakt med Aalborg Pirates. - Da jeg valgte at vende næsen hjem, stod Aalborg højt på listen fra starten. Jeg har haft en god dialog med Ronny Larsen, og mit indtryk af Garth Murray er rigtigt positivt. Aalborg Pirates har været et tophold gennem de seneste sæsoner og har stadig højere ambitioner,l lyder det fra Patrick Bjorkstrand. Aalborg kan ifølge Pirates inden for "nærmeste fremtid" byde velkommen til stjernen, som skal deltage i sommertræningen sammen med resten af holdet.
- Vi får en god arbejdsmand, der også kan bidrage med en del offensivt på isen, lyder det fra sportschef Ronny Larsen.